## Rješenje Ustavnog suda Republike Hrvatske broj U-III-374/1995 od 29

### NN 8/1999 (26.1.1999.), Rješenje Ustavnog suda Republike Hrvatske broj U-III-374/1995 od 29

# USTAVNI SUD REPUBLIKE HRVATSKE

Ustavni sud Republike Hrvatske u Vijeću sastavljenom od dopredsjednika
Suda Jurice Malčića, kao predsjednika Vijeća, te sudaca Mladena Žuvele
i mr. Vojislava Kučekovića, kao članova Vijeća odlučujući o ustavnoj tužbi
S. V. iz V. G., na sjednici održanoj 29. prosinca 1998. godine, jednoglasno
je donio sljedeće

## **RJEŠENJE**

1. Ustavna tužba se odbacuje.

2. Ovo rješenje će se objaviti u "Narodnim novinama".

Obrazloženje

S. V. iz V. G. podnio je ustavnu tužbu u povodu presude Upravnog suda
Republike Hrvatske, broj: Us-5309/1992 od 17. veljače 1993. godine i rješenja
Vrhovnog suda Republike Hrvatske, broj: Ur 9/1994 od 17. veljače 1995.
godine.

Presudom Upravnog suda Republike Hrvatske od 17. veljače 1993. godine
odbijena je tužba podnositelja u upravnom sporu radi promjene osobnog imena.

Rješenjem Vrhovnog suda Republike Hrvatske od 17. veljače 1995. godine
odbačen je zahtjev podnositelja u postupku o tužbi podnositelja protiv
presude Upravnog suda od 17. veljače 1993. godine.

U dijelu u kojem je osporena presuda Upravnog suda Republike Hrvatske
od 17. veljače 1993. ustavna tužba nije pravodobna, a u dijelu u kojem
je osporeno rješenje Vrhovnog suda Republike Hrvatske od 17. veljače 1995.
ustavna tužba nije dopuštena.

Prema članku 29. Ustavnog zakona o Ustavnom sudu Republike Hrvatske
("Narodne novine", broj 13/91 - u nastavku: Ustavni zakon) ustavna tužba
se može podnijeti u roku od mjesec dana računajući od dana primitka odluke
kojom je iscrpljen dopušteni pravni put.

Odluku kojom je iscrpljen dopušteni pravni put, a to je presuda Upravnog
suda Republike Hrvatske od 17. veljače 1993. godine, podnositelj je primio
21. ožujka 1994. godine, a ustavnu tužbu je podnio 28. travnja 1995. godine,
dakle, nakon proteka roka od mjesec dana.

Slijedom navedenog, ustavnu tužbu u svezi s osporenom odlukom Upravnog
suda Republike Hrvatske valjalo je odbaciti zbog nepravodobnosti, temeljem
odredbi članka 26. Ustavnog zakona, a u svezi s člankom 58. Poslovnika
Ustavnog suda Republike Hrvatske ("Narodne novine", broj 29/94).

U odnosu na dio ustavne tužbe kojom se osporava rješenje Vrhovnog suda
Republike Hrvatske valja reći sljedeće.

Prema odredbi članka 28. stavak 1. Ustavnog zakona svatko može podnijeti
ustavnu tužbu ako smatra da mu je odlukom sudbene, upravne vlasti ili drugih
tijela koja imaju javne ovlasti, povrijeđeno jedno od Ustavom utvrđenih
sloboda i prava čovjeka i građanina, dok je odredbom stavka 2. propisano
da se ustavna tužba može podnijeti tek nakon što je iscrpljen dopušteni
pravni put. Odredbom stavka 3. članka 28. Ustavnog zakona propisano je
da u stvarima u kojima je dopušten upravni spor pravni put je iscrpljen
nakon što je odlučeno o tužbu kojom je upravni spor pokrenut.

Protiv odluke (presude Upravnog suda Republike Hrvatske) žalba niti
zahtjev za izvanredno preispitivanje odluke nisu dopušteni, kao što niti
tužba protiv takve odluke nije nijednim posebnim propisom dopuštena. Osporavano
rješenje Vrhovnog suda Republike Hrvatske, kojim se odbacuje zahtjev podnositelja
za izvanredno preispitivanje odluke donijete u upravnom sporu, stoga nije
odluka sudbene vlasti povodom koje se može podnijeti ustavna tužba jer
je u ovom predmetu, kako je to već rečeno, pravni put iscrpljen donošenjem
presude u upravnom sporu i protiv te odluke bilo je dopušteno, u rečenom
roku, podnijeti ustavnu tužbu. Podnošenjem nedopuštenog zahtjeva Vrhovnom
sudu Republike Hrvatske taj se rok ne može produžiti.

Stoga je ustavnu tužbu u dijelu kojim se osporava rješenje Vrhovnog
suda Republike Hrvatske valjalo odbaciti kao nedopuštenu temeljem odredbe
članka 26. Ustavnog zakona, u svezi s člankom 58. Poslovnika Suda jer nema
pretpostavki za odlučivanje o biti stvari.

Odluka o objavi ovog rješenja temelji se na odredbi članka 20. stavak
1. Ustavnog zakona.

Broj: U-III-374/1995
Zagreb, 29. prosinca 1998.

USTAVNI SUD REPUBLIKE HRVATSKE

Predsjednik Vijeća
**Jurica Malčić,** v. r.

Rješenje, NN 8/1999-106